Likvor

Likvor ili cerebrospinalna tečnost je bistra tečnost koja ispunjava subarahnoidalni međumoždanični prostor i šupljine centralnog nervnog sistema. Sadrži bijela krva zrnca u tragovima i tragove bjelančevina. Ukupna količina cerebrospinalne tekućine iznosi 60-150 ccm. Likvor se stvara neprekidno u moždanim komorama, iz njihovih horioidnih tijela (lat. tela chorioidea). Likvor otiče iz komora preko otvora na krovu 4. moždane komore (lat. ventriculus quartus). Ti otvori se zovu: donji, središnji (lat. apertura mediana ventriculi quarti - Magendi) i bočni, parni (lat. apertura lateralis ventriculi quarti - Luschka). Preko navedenih otvora likvor dospijeva u subarahnoidalni prostor, gdje se resorbuje u venske sinuse pomocu arahnoidnih tjelašaca (lat. granulationes arachnoidales - Pachioni). Nagomilavanje likvora, bez njegovog oticanja, usljed određenih tumora ili zapaljenjskog srašćenja na krovu 4. moždane komore, dovesti će do povećanja intrakranijalnog pritiska i smrti. Stvara se stalno u horioidnim pleksusima moždanih komora aktivnom sekrecijom, a resorbuje se uglavnom preko arahnoidalnih resica, djelimično u limfu i krv.

Likvor se proizvodi i obnavlja brzo (oko 200–400 ml dnevno), ali je njegova ukupna količina kod odraslih oko 150 ml, a kod djece nešto manja. Njegove funkcije su višestruke: štiti mozak i kičmenu moždinu od mehaničkih povreda, održava intrakranijalni pritisak, učestvuje u metabolizmu nervnog sistema i pomaže u održavanju stalnog hemijskog sastava (homeostaze).

Likvor se najčešće dobija lumbalnom punkcijom, rjeđe subokcipitalnom, dok se punkcija moždanih komora koristi uglavnom u terapijske svrhe. Za analizu je dovoljno 6–10 ml likvora. Prve kapi se ne koriste jer mogu sadržavati krv zbog oštećenja mekih tkiva.

Normalan likvor je bistar, nalik vodi i bezbojan. Ponekad može imati žućkastu boju (ksantohromija) zbog prisustva bilirubina ili drugih produkata razgradnje hemoglobina, što se javlja kod žutice, kod novorođenčadi ili češće nakon subarahnoidalnog krvarenja. Žuta boja može nastati i zbog razgradnje moždanog tkiva.

Relativna gustina likvora je između 1,003 i 1,009, a kod patoloških stanja, naročito upala sa povećanim brojem ćelija (posebno leukocita), ona je povećana.

Likvor je po viskoznosti vrlo sličan vodi, tek neznatno gušći, a pH mu je blago alkalan. Osmotski pritisak je približan onom u krvnoj plazmi, ali se može mijenjati u određenim patološkim stanjima. Normalan likvor je bistar i nakon stajanja ili centrifugiranja ne stvara talog. U njegovom sastavu voda čini oko 99%, dok suha tvar iznosi oko 1%. Od mineralnih materija najzastupljeniji je natrijev hlorid, pri čemu su koncentracije natrija i hlorida visoke, dok su kalij i kalcij prisutni u manjim količinama nego u plazmi. Kalcij u likvoru nije vezan za proteine, a koncentracija magnezija je nešto veća nego u krvi. U određenim bolestima može doći do promjena odnosa kalcija i magnezija.

U likvoru se nalaze i male količine željeza, bakra, joda i fosfata. Od organskih supstanci prisutna je glukoza, čija je koncentracija niža nego u krvi. Prisutne su i male količine mliječne i limunske kiseline, kao i neproteinski spojevi dušika poput uree, kreatinina i mokraćne kiseline. Ukupna koncentracija proteina nešto je veća u lumbalnom nego u ventrikularnom likvoru, pri čemu albumini čine većinu proteina. Odnos albumina i globulina veći je nego u plazmi, a u sastavu proteina posebno se ističe prealbumin. U likvoru se može naći i posebna frakcija proteina koja odgovara položaju fibrinogena u plazmi, iako sam fibrinogen u likvoru nije prisutan. Raspored globulinskih frakcija u likvoru razlikuje se od onog u serumu, što je posljedica selektivne propusnosti hematoencefalne barijere.

Prisustvo enzima u likvoru ima dijagnostički značaj. Zbog postojanja hematoencefalne barijere, promjene aktivnosti enzima u likvoru ne moraju pratiti promjene u serumu, ali se u patološkim stanjima njihova aktivnost može povećati usljed oštećenja nervnog tkiva ili povećane propusnosti ćelijskih membrana.

 Također pogledajte 
 Meningitis
 Lumbalna punkcija

Kategorija:Nervni sistem
Kategorija:Tjelesne tečnosti
Kategorija:Ventikularni sistem